Markus Jooste, die kabaretster en die lied | Netwerk24
Markus Jooste, die kabaretster en die lied
Die land se tergendste onopgeloste raaisel – waar Markus Jooste hom bevind – het nou 'n nuwe dimensie binnegegaan. Dit met sy ongekende vertoon van minagting vir die slagting in die pensioenfondse van baie mense wat hy veroorsaak het.
Dink hy werklik hy kan vir altyd verdwyn? Dalk beplan hy juis dit. Nou blyk dit dat hy steeds kontak met bepaalde mense hou. Selfs Elsabé Zietsman, die Johannesburgse kabaretster, het namens hom probeer praat. Dalk doen sy navorsing vir 'n volgende kabaret – of eerder 'n Griekse tragedie?
Jooste se arrogansie, om 'n dreigende WhatsApp-boodskap aan 'n sakevennoot te stuur, herinner aan mafiagedrag. Om die Frank Sinatra-liedjie I Did it My Way rond te stuur en aan te voer dat hy 'n "tydelike probleem" beleef, laat die vermoede ontstaan dat Jooste se begrip van die werklikheid aan die wyk is.
Elsabé en ander pelle, sê hom ons soek hom.
Los beledigende terme
Dit het al deel van die Suid-Afrikaanse karakter geword dat ons oor alle grense heen by robuuste debatte betrokke raak wat meermale heel (te) hittig raak. Maar omtrent almal maak hulle te veel skuldig aan beledigings, kategorisering en persoonlike opmerkings. Lood wil AfriForum nou nie noodwendig tot engeltjies verklaar nie, maar prof. Adam Habib se verwysing na Kallie Kriel en kie as Nazi's is erg onkant en onvanpas.
RAAKVATTER: Pres. Cyril Rama­phosa. Dit vir net een ding: Sy weie­ring om Tom Moyane, die geskorste SAID-hoof, se regskoste vir sy tugverhoor te betaal. Iewers moet die soustrein gestop word.
NAT VADOEK: Zweli Mkhize, minister van samewerkende regering en tradisionele sake. Nou eers erken hy "onwettige politieke opdragte" dra by tot swak munisipaliteite. Zweli, dis "onwettige ANC-opdragte".
Dis toe geen strafskop
Twee dorpspanne het glo in die 1960's op Olënpark in Potchefstroom rugby gespeel. Daar word toe by die skeidsregter gekla dat een ou winde in die skrum los. Die skeidsregter waarsku toe die oortreder. En toe dit kort daarna weer gebeur, blaas die skeidsregter op sy fluitjie. Die begunstigde span se skopper stel die bal om pale toe te skop. Maar die skeidsregter keer hom en sê: "Aikôna, vir wind laat mag jy nie pale toe skop nie, jy mag net 'n lynskop vat!"
Volgens Izak Smalman word dit vir die waarheid vertel, maar hy wil nie daarvoor instaan nie. Om soos hy 'n koffiebeker te kry, stuur bydraes na beeld@lood.com of SMS na 45571.